# ***Styregruppen for data og arkitektur***

# **Reviewrapport for: Initiativ 4.1 Automatisk Erhvervsrapportering**

18. marts 2019

**Indhold**

[***Styregruppen for data og arkitektur*** 1](#_Toc4076969)

[**Reviewrapport for: Initiativ 4.1 Automatisk Erhvervsrapportering** 1](#_Toc4076970)

[Initiativ 4.1 Automatiske Erhvervsrapportering 2](#_Toc4076971)

[Reviewgrundlag 2](#_Toc4076972)

[Projektresume 2](#_Toc4076973)

[Indstilling 3](#_Toc4076974)

[Anbefalinger 4](#_Toc4076975)

[Anbefalinger til det nuværende projekt 4](#_Toc4076976)

[Tværgående Anbefalinger 5](#_Toc4076977)

# Initiativ 4.1 Automatiske Erhvervsrapportering

Reviewet af Initiativ 4.1 Automatisk Erhvervsrapportering er udført 12. marts til 25. marts 2019 på baggrund af projektets fremsendte materialer:

1. AER Arkitektur ver. 2

Reviewet er udført i overensstemmelse med retningslinjer for arkitekturreviews, godkendt af styregruppen for data og arkitektur maj 2017. Reviewboardet og deltagere er listet i nedenstående tabel:

|  |  |
| --- | --- |
| **Reviewboard:** | David Newton, UFST |
| **Sekretariat for 8.1:** | Mads Hjorth, Digitaliseringsstyrelsen - CTD |
|  | Asbjørn Flyger Lauwersen, Digitaliseringsstyrelsen - CTD |
| **Projektdeltagere:** | Rasmus Eskild Jensen, Erhvervsstyrelsen |
|  | Nils-Bro Müller, Erhvervsstyrelsen |
| **Observatører:** | Niels Rasmussen, Digitaliseringsstyrelsen – CTD |

# Reviewgrundlag

Udgangspunktet for reviewet udgøres af hvidbog om fællesoffentlig digital arkitektur. Principper fra hvidbogen er gengivet nedenfor:

*1. Arkitektur styres på rette niveau efter fælles rammer (styring)*

*2. Arkitektur fremmer sammenhæng, innovation og effektivitet (strategi)*

*3. Arkitektur og regulering understøtter hinanden (jura)*

*4. Sikkerhed, privatliv og tillid sikres (sikkerhed)*

*5. Processer optimeres på tværs (opgaver)*

*6. Gode data deles og genbruges (information)*

*7. It-løsninger samarbejder effektivt (applikation)*

*8. Data og services leveres driftssikkert (infrastruktur)*

# Projektresume

Dette review tager udgangspunkt i de pilotafprøvninger der er forankret i Erhvervsstyrelsen som en del af Initiativ 4.1 Automatisk Erhvervsrapportering. Projektet har som overordnet formål at lave 2 pilotafprøvninger kaldet ”Tilpasning af Regnskab Basis” og ”Forsøg med DLT (Distributed Ledger Technology)” og at udarbejde en målarkitektur for automatisk indrapportering af regnskabsoplysninger for små og mellemstore virksomheder.

Derudover skal projektet komme med en række anbefalinger til et større projekt om automatisering af indberetninger fra virksomheder til Erhvervsstyrelsen.

Allerede nu er dele af projektet ”Tilpasning af Regnskab Basis” optaget i drift på Erhvervsstyrelsens indrapporteringsplatform Regnskab Basis, i form af en standardkontoplan. Kontoplanen er en skabelon for hvordan man kan stille regnskabsdata op formatere det i en CSV fil som kan læses af Erhvervsstyrelsens systemer.

# Indstilling

*Det vurderes, at Initiativ 4.1 Automatisk erhvervsrapportering er delvist i overensstemmelse med principper og regler for den fællesoffentlige arkitektur, som fremstillet i hvidbog om fællesoffentlig digital arkitektur.*

Det noteres positivt at det er lykkedes for projektet at bidrage så hurtigt og direkte til den daglige drift som det er tilfældet med standardkontoplanens indføring. Det viser at relativt simple løsninger der bygger på forretningsnær viden kan give hurtige afkast og det kan betale sig at lave pilottest af forslag til inkrementelle forbedringer. I samme ånd er det også værdifuldt at afdække hvad nye teknologiers bidrag til den centrale forretning kan være, som det ses i DLT piloten.

Projektets andet formål med at etablere et målbillede for en arkitektur for automatisk erhvervsrapportering stiller dog væsentligt større krav til afdækningen og dokumentationen af det økossystem en sådan funktion skal operere i. Projektets nuværende resultater er ikke nok til at udarbejde anbefalinger der kan løfte visionen om automatiske indberetninger fra virksomheder til det offentlige. Det afspejles i vurderingerne og anbefalingerne, der er givet efter forståelsen af at projektet skal kunne danne fundament for beslutningen om et efterfølgende projekt om automatisk indrapportering.

Reviewboardet finder at niveauerne Styring og strategi ikke er opfyldt, niveauerne Information og Infrastruktur er ikke relevante og resten er delvist opfyldt. Reviewboardet har udarbejdet 7 anbefalinger til det nuværende projekt, som relatere sig til de fortsatte overvejelser og beslutninger projektet bør forholde sig til, for at leve fuldt op til FDA.

|  |  |  |
| --- | --- | --- |
| **Niveau** | **Vurdering**  Reviewboardet har udarbejdet **9** anbefalinger, givet i denne review-rapport. **7** anbefalinger til det nuværende projekt og **2** tværgående anbefaling.  Projektet anmodes om at tage stilling til anbefalingerne til det nuværende projekt i en handlingsplan. Sekretariatet tager gerne imod forslag til håndteringen af tværgående anbefalinger. | |
| **Styring** | Ikke opfyldt |  |
| **Strategi** | Ikke opfyldt |  |
| **Jura** | Delvist opfyldt |  |
| **Sikkerhed** | Delvist opfyldt |  |
| **Opgaver** | Delvist opfyldt |  |
| **Information** | Ikke relevant |  |
| **Applikation** | Delvist opfyldt |  |
| **Infrastruktur** | Ikke relevant |  |

# Anbefalinger

Reviewet af Initiativ 4.1 Automatisk Erhvervsrapportering har identificeret en række anbefalinger, der fremstår i to kategorier:

1. Anbefalinger til det nuværende projekt: Herunder fremstår anbefalinger til projektet i dets nuværende og kommende faser, som det er præsenteret for reviewboardet.
2. Tværgående anbefalinger: Disse anbefalinger identificeres af reviewboardet som centrale og relevante for projektets fremtidige succes, men samtidig af en sådan karakter, at disse udfordringer ikke kan løses af projektet isoleret set.

For så vidt angår anbefalinger til det nuværende projekt anmodes projektet om at imødegå disse ud fra følg-eller-forklar princippet i deres bemærkninger til reviewrapporten samlet i en handlingsplan. For tværgående anbefalinger, udarbejder sekretariatet for initiativ 8.1 beslutningsoplæg. Disse beslutningsoplæg indgår ligeledes i styregruppen for data og arkitekturs behandling af reviewet.

## Anbefalinger til det nuværende projekt

**1. Det anbefales, at projektet indskriver sig i aktuelt strategiarbejde for at sikre det videre arbejde med automatisk indrapportering og for at skabe sammenhæng med de væsentligste fokusområder i offentlig digitalisering.**

Se nærmere på de næste 2-3 års strategiarbejde og indskriv projektets erkendelser og de nye muligheder de skaber i de strategier der er under udarbejdelse nu og i resten af FODS strategiperiode, hvor det er relevant. Eksempelvis bør projektet afdække muligheder for at indskrive en fælles vision om kvaliteten af virksomhedsdata i Datastrategien, samt påvirke retningslinjer for hvordan Once-Only princippet skal udmøntes med virksomheders data.

**2. Det anbefales, at projektet afdækker aktørlandskabet med henblik på samarbejde om standardisering, partnerskaber og tydelighed om fordelingen af opgaver og dataansvar.**

Afdækningen af aktørlandskabet bør ske i Nationalt perspektiv, EU perspektiv og internationalt perspektiv. Projektet bør med denne afdækning få en stærkere forståelse for den bedste placering af dataejerskabet og opgaveejerskab i de relevante arbejdsprocesser samt partnerskaber med andre myndigheder.

**3. Det anbefales, at projektet opstiller de relevante kriterier for at projektets nuværende løsningsforslag forældes.**

Begge pilot-tests der er udfør i Erhvervsstyrelsens del af initiativ 4.1 bygger på en række tekniske og forretningsmæssige forudsætninger, som vil ændre sig løbende. Eksempelvis ses en tendens til at indberetning kan foregå på transaktionsbasis. For at undgå at man bygger en løsning der låser forretningen fast længe efter den er overhælet af andre teknologiske landvindinger bør der fra starten af projektet tænkes på en exitstrategi og de kriterier der kan være udløsende for at flytte forretningen videre til den næste teknologiske platform.

**4. Det anbefales, at projektet udarbejder et gevinstdiagram der mapper projektets vision til de væsentlige dele af de foreslåede løsninger.**

Når projektet kommer med anbefalinger til at løfte den større opgave bør der indgå et gevinstdiagram der tydeligt mapper de teknologiske valg til de gevinster der kan løfte visionen om automatisk indrapportering af virksomhedsdata. Eksempelvis har reviewboardet svært ved at se hvordan DLT, ved anvendelsen i den kontekst projektet foreslår, understøtter nye gevinster eller understøtter eksisterende gevinster på en bedre måde end traditionelle løsninger kunne.

**5. Det anbefales, at projektet afklarer ansvaret for at lave automatisk indberetning som service på tværs af myndigheder.**

Automatisk indberetning af erhvervsdata kan forstås som en service, som nogen bør være ejer af. Der er flere myndigheder der kan være systemansvarlige og dataansvarlige, men hvis virksomhederne skal opleve indrapporteringen som en samlet service, så er det vigtigt at det bliver afklaret hvilken myndighed der sikre en overordnet sammenhæng i forløbet på tværs af myndigheder.

**6. Det anbefales, at projektet redegør for hvordan løsningsforslagene lever op til GDPR.**

Projektet bør kortlægge personhenførbare data i test-løsningerne, og forholde sig til hvorledes projekterne lever op til GDPR lovgivningen, eksempelvis når det kommer til at slette information og sikre at personhenførbare data ikke kan tilgås af uvedkommende. Yderligere kan det være en frugtbar øvelse at lave for ækvivalente virksomhedsdata, så den endelige løsning ikke sætter virksomhedernes tillid til det offentlige over styr.

**7. Det anbefales, at projektet orienterer sig i FDAs retningslinjer og materiale, og følger retningslinjerne i afrapporteringen af projektet.**

Projektet bør orientere sig i Referencearkitekturene for deling af data og dokumenter, - Brugerstyring og –Selvbetjening. Begrebsafklaringerne i referencearkitekturene og de tilhørende tjeklister sikre at projekter der har et tværgående potentiale bruger samme sprog på tværs af myndighedsskel og overvejer de mest kritiske aspekter for genbrug i udviklingen af løsningerne.

Projektet bør yderligere orientere sig i FDAs retningslinjer for formidling og dokumentation af arkitektur, og eventuelt vejledning til brug af ArchiMate til arkitekturdokumentation, i forbindelse med formidlingen af den foreslåede målarkitektur for automatisk erhvervsrapportering.

Projektet bør anvende de fællesoffentlige regler for begrebs- og datamodellering, når datamodeller såsom kontoplanen skal udarbejdes. Ligeledes bør projektet udarbejde en begrebs- og datamodel for den relevante regnskabs- og virksomhedsdata, der følger modelreglerne.

## Tværgående Anbefalinger

**8.** **Der bør laves en tværgående opsamling på erfaringerne med Distributed-Ledger-Technology (Blockchain), på tværs af de offentlige myndigheder.**

Der er flere steder i det offentlige lavet eksperimenter med at anvende DLT, til at løfte forskellige myndighedsopgaver, og der er nu en frugtbar mulighed for at kortlægge erfaringerne. Igennem denne kortlægning bør det være muligt at afdække hvad forudsætningerne for at anvende DLT er, og hvilke opgaver teknologien kan bruges til at løfte med fordel.

**9. Der bør ses nærmere på offentlige dokumenttyper.**

Det bør etableres retningslinjer for brug af elektronisk dokument-signering og processer for godkendelser af autogenererede dokumenter om borgere og virksomheders aktiviteter som det offentlige.